b'\n_START_ARTICLE_\nCasaPound\n_START_SECTION_\nIdeologia\n_START_PARAGRAPH_\nJ\xc3\xa4rjest\xc3\xb6n varapuheenjohtajan Simone di Stefanon mukaan j\xc3\xa4rjest\xc3\xb6 kannattaa Mussolinin fasismia mutta pit\xc3\xa4\xc3\xa4 rotulakeja virheen\xc3\xa4._NEWLINE_CasaPoundin talouspoliittiset n\xc3\xa4kemykset ovat t\xc3\xa4sm\xc3\xa4lleen samat kuin Mussolinin: \xe2\x80\x9dHaluamme, ett\xc3\xa4 viestint\xc3\xa4, liikenne, energia ja terveydenhoito kansallistetaan ja valtio rakentaa taloja, jotka se myy halvalla perheille\xe2\x80\x9d._NEWLINE_Maahanmuuttoa j\xc3\xa4rjest\xc3\xb6 vastustaa, koska maahanmuuttajat polkevat palkkoja. Fasistitervehdykset kuuluvat hautajaisiin. J\xc3\xa4rjest\xc3\xb6 valtaa taloja, edist\xc3\xa4\xc3\xa4 halpaa asumista sek\xc3\xa4 tukee velallisia ja luonnonkatastrofien uhreja.\n_START_SECTION_\nJ\xc3\xa4rjest\xc3\xb6\n_START_PARAGRAPH_\nCasaPoundilla on 5\xc2\xa0000 j\xc3\xa4sent\xc3\xa4. Uusnatsistinen Suomen vastarintaliike j\xc3\xa4rjesti lokakuussa 2011 tilaisuuden, johon kutsuttiin Euroopan \xc3\xa4\xc3\xa4rioikeistolaisia sosiaalisia talonvaltausliikkeit\xc3\xa4, muun muassa CasaPound.\n_START_SECTION_\nNimen etymologia\n_START_PARAGRAPH_\nRyhm\xc3\xa4 on saanut nimens\xc3\xa4 Mussolinia tukeneen yhdysvaltalaisen runoilijan Ezra Poundin mukaan. Toisaalta nimi viittaa my\xc3\xb6s Roomassa vuonna 2003 vallattuun taloon CasaPound. Poundin tyt\xc3\xa4r Mary De Rachewiltz yritt\xc3\xa4\xc3\xa4 saada tuomioistuimen kautta kieltoa is\xc3\xa4ns\xc3\xa4 nimen k\xc3\xa4yt\xc3\xb6lle._NEWLINE_Valtaajat halusivat teollaan ilmaista vastalauseensa kaupungin asuntopolitiikkaa kohtaan. J\xc3\xa4rjest\xc3\xb6 ammentaa italialaisen sosiaalisen oikeiston (destra soziale) perinteest\xc3\xa4, mutta on omaksunut toimintamalleja Italian vasemmiston perinteest\xc3\xa4. Sen tavoitteena on vahvistaa ydinperhett\xc3\xa4 ja muita perinteisi\xc3\xa4 j\xc3\xa4rjestelmi\xc3\xa4, ja toimintaa kohdistetaan vain \xe2\x80\x9ditalialaisiin\xe2\x80\x9d.\n_START_SECTION_\nV\xc3\xa4kivalta\n_START_PARAGRAPH_\nItalian vasemmistoj\xc3\xa4rjest\xc3\xb6jen mukaan CasaPoundin kannattajat ovat hy\xc3\xb6k\xc3\xa4nneet toistuvasti heid\xc3\xa4n kimppuunsa. CasaPoundin varapuheenjohtaja kiist\xc3\xa4\xc3\xa4 t\xc3\xa4m\xc3\xa4n ja sanoo j\xc3\xa4rjest\xc3\xb6ns\xc3\xa4 olevan itse vasemmistolaisten hy\xc3\xb6kk\xc3\xa4ysten uhri. J\xc3\xa4rjest\xc3\xb6n puheenjohtajan yhtyeen konserteissa yleis\xc3\xb6n harjoittamaa keskin\xc3\xa4ist\xc3\xa4 vy\xc3\xb6piiskausta h\xc3\xa4n puolustelee._NEWLINE_J\xc3\xa4rjest\xc3\xb6n toimintatapoihin kuuluu kuitenkin h\xc3\xa4ik\xc3\xa4ilem\xc3\xa4t\xc3\xb6n poliittinen v\xc3\xa4kivalta, muun muassa hy\xc3\xb6kk\xc3\xa4ykset opiskelijaj\xc3\xa4rjest\xc3\xb6j\xc3\xa4 vastaan, mutta se on suojautunut l\xc3\xb6yh\xc3\xa4ll\xc3\xa4 yhteisty\xc3\xb6ll\xc3\xa4 pienten mutta vakiintuneiden oikeistolaisten puolueiden kanssa ja saanut n\xc3\xa4in parlamentaarista suojaa laittomalle toiminnalleen.'